b'\n_START_ARTICLE_\nKri\xc5\xbearske dr\xc5\xbeave\n_START_PARAGRAPH_\nKri\xc5\xbearske dr\xc5\xbeave so bile fevdalne dr\xc5\xbeave, ki so jih v 12. in 13. stoletju v Mali Aziji, na Bli\xc5\xbenjem vzhodu (Levantu), v  Gr\xc4\x8diji in na Iberskem polotoku ustanovili zahodnooevropski kri\xc5\xbearji.\n_START_SECTION_\nCiper\n_START_PARAGRAPH_\nV tretji kri\xc5\xbearski vojni je angle\xc5\xa1ki kralj Rihard Levjesr\xc4\x8dni zavzel otok Ciper in ga razglasil za kraljestvo. Ciper je potem nekajkrat menjal gospodarje: od angle\xc5\xa1kega kralja so ga kupili templjarji in ga leta 1192 prodali jeruzalemskemu naslovnemu kralju Guju Lusignanskemu. Njegova dru\xc5\xbeina je otoku vladala do leta 1474 (ali 1489), potem pa je zadnja kraljica Ciper prodala Benetkam. Kasneje so ga za nagrado dobili ivanovci, kasnej\xc5\xa1i malte\xc5\xa1ki vitezi. Ivanovci Cipra nikoli niso vzeli za svojega, zato je za\xc4\x8del je nazadovati, dokler ga leta 1474 niso zasedli Turki.\n_START_SECTION_\nRodos in Egejski otoki\n_START_PARAGRAPH_\nVoja\xc5\xa1ki red ivanovcev (Vitezov svetega Janeza Krstnika) je na Rodosu in bli\xc5\xbenjih Egejskih otokih leta 1310 ustanovil svojo dr\xc5\xbeavo. Leta 1522 so jih premagali otomanski Turki in morali so se preseliti na Malto. _NEWLINE_Otok Kastellorizo, ki le\xc5\xbei v Dodekanezu, tako kot Rodos, so ivanovci dobili \xc5\xbee leta 1309. Otok so od leta 1440 do 1450 okupirali Egip\xc4\x8dani, potem pa je pripadel Neapeljskemu kraljestvu. Leta 1635 so mu zavladali Bene\xc4\x8dani in ga preimenovali v Castellorosso. Vse na\xc5\xa1tete dr\xc5\xbeave, razen egip\xc4\x8danskih, so bile katoli\xc5\xa1ke._NEWLINE_Voja\xc5\xa1kemu redu ivanovcev so ob\xc4\x8dasno pripadala tudi bli\xc5\xbenja ozemlja v Mali Aziji z mesti Smirna (dana\xc5\xa1nji Izmir, 1344-1402), Attaleia (dana\xc5\xa1nja Antalya, 1366-1373) in Halikarnas (dana\xc5\xa1nji Bodrum, 1412-1422).\n_START_SECTION_\nIberski polotok\n_START_PARAGRAPH_\nIberski polotok so arabsko-berberski Mavri zasedli na za\xc4\x8detku 8. stoletja - leta 711. \xc5\xbde leta 718 se je za\xc4\x8dela rekonkvista, vojna za ponovno osvojitev izgubljenih ozemelj, ki je trajala vse do leta 1492. Rekonkvista je imela vse zna\xc4\x8dilnosti kri\xc5\xbearske vojne, zato bi lahko vse novonastale katoli\xc5\xa1ke kne\xc5\xbeevine na Iberskem polotoku, razen Kraljevine Valencije, \xc5\xa1teli med kri\xc5\xbearske dr\xc5\xbeave.'